Foto’s: Brandspanne beveilig historiese geboue teen vlamme(Foto: Drakenstein Farm Watch, Facebook) Die vinnige optrede van brandbestryders het verhoed dat ŉ veldbrand wat op ŉ historiese wynplaas in die Paarl uitgebreek het, groot skade aanrig. Die brand het Woensdag omstreeks 01:00 in die veld op die Libanon-wynplaas uitgebreek. Die oorsaak van die brand is nog onbekend, maar die plaaseienaar vermoed die brand is met opset gestig. (Foto: Drakenstein Farm Watch, Facebook) Volgens Daan van Leeuwen Boomkamp, algemene bevelvoerder van die Drakenstein Farm Watch (DFW) se brand‑ en reddingspan, het die brand vinnig in die veld versprei en aandag getrek met meter hoë vlamme wat die laaghangende wolkbasis oranje gekleur het. Mense kon dié verskynsel vir kilometers ver sien. “Die DFW se brand- en reddingspan en ŉ private brandbestrydingsentiteit in die Paarl is om 01:14 van die brand in kennis gestel deur ŉ DFW-bevelvoerder in die Libanon-plaasgebied. Volgens die bevelvoerder was die brand buite beheer en verdere bystand was nodig,” sê Van Leeuwen Boomkamp. “Die doel was om die kosbare wynwingerde van die brand te red en om te keer dat die vlamme verder in die veld en na buurplase versprei.” Die DFW het drie 4 x 4-brandweerwaens en drie SUV-kruiserspanne ontplooi en brandbestrydingspanne op die grond het strategiese posisies ingeneem om die vuur te omsingel. “Die brand is teen 03:15 ten volle onder beheer gebring en die brandbestrydingspanne kon huis toe gaan om die laaste paar uur se slaap vir die nag in te kry. “ŉ Lieflike (en nodige) reënbui het toe uitgesak net toe die spanne vertrek.” Van Leeuwen Boomkamp sê die veld waar die brand uitgebreek het, is heeltemal afgebrand en ŉ paar rye wingerde is in die brand beskadig. “Gelukkig was daar nie wingerde in die veld waar die brand ontstaan het nie.” Die opstal word as van historiese waarde beskou met die hoofhuis wat dateer van 1884. Twee ouer huise staan ook op die plaas, maar dit is onseker wanneer dié huise gebou is.